《杂咏》
清代·伊朝栋

君子同而异，党伐古人恶。高密富诂训，吾道已东著。

礼堂百万富，惜哉半残蠹。文公起南宋，大道回其庶。

六经日再中，一扫弥天雾。义勿徇郑王，富或删申固。

党同不可为，立异岂宜务。要在辟荆榛，廓如归正路。

康成固可宗，援纬得勿误。瓣香接洙泗，金宜紫阳铸。

后儒袒汉人，徒刳五石瓠。

作者简介：福建宁化人，初名恒瓒，字用侯，号云林。乾隆三十四年进士，授刑部主事，遇事不可，必据理力争。历本部郎中，官至光禄寺卿。卒年七十九。有《南窗丛记》、《赐砚斋诗钞》。